Krænkelser af varemærker | Rettigheder.dk
Når dit varemærke er registreret, kan du forbyde andre at bruge et lignende eller forveksleligt mærke for de samme varer og tjenesteydelser.
Du kan forhindre, at andre får registreret nye varemærker, som ligner dit registrerede varemærke, hvis mærket søges registreret for de samme eller lignende varer og tjenesteydelser.
Det er muligt at fremsætte indsigelser mod danske varemærker, EU-varemærker og Internationale varemærker, som søges registreret via Madrid-systemet.
Er der tale om en ny dansk varemærkeregistrering, skal indsigelsen fremsættes senest 2 måneder efter registreringens offentliggørelse i Dansk Varemærketidende. For så vidt angår EU varemærker, skal indsigelsen fremsættes senest 3 måneder efter bekendtgørelsen af EU-ansøgningen i EF-varemærketidende.
En indsigelse kan føre til, at det krænkende mærke kendes ugyldigt og registreringen slettes helt. Indsigelsen kan også føre til, at registreringen begrænses, så det nye mærke ikke registreres i alle de ansøgte vareklasser.
Som indehaver af et varemærke, bliver du ikke automatisk orienteret om nye varemærker, som kunne krænke dine varemærkerettigheder. For løbende at holde dig opdateret om nye varemærkeansøgninger, er det derfor en god ide at abonnere på en overvågning.